Þingræður haldnar á Alþingi Íslendinga



Herra forseti. Ég mæli fyrir frv. til l. um breyt. á lögum nr. 63/1974, um grunnskóla. Þetta frv. var flutt í Nd. og þar var það samþykkt óbreytt. Að sjálfsögðu var þar fjallað um málið í menntmn. sem öll stóð að því að leggja til að frv. yrði samþykkt eins og það liggur fyrir. Kjarni þessa frv. er það sem hv. þdm. þekkja nú orðið frá síðustu tveimur þingum, en það er um að fresta gildistöku níu ára skólaskyldu. Það var gert í fyrra og hittiðfyrra, og enn er lagt til að fresta gildistöku níu ára skólaskyldunnar um eitt ár, þ.e. til hausts 1983. Samkvæmt 88. gr. grunnskólalaga var upphaflega stefnt að því, að ákvæði laganna um síðasta ár skólaskyldu kæmu til framkvæmda sex árum eftir gildistöku laganna. Þetta þýðir það, að þá hefðu lögin átt að koma til framkvæmda í landinu haustið 1980. Hins vegar vil ég benda á það, sem reyndar kemur fram í aths. við frv., að í ákvæði til bráðabirgða í grunnskólalögum var gert ráð fyrir að Alþingi fengi tækifæri til að fjalla nánar um níu ára skólaskylduna áður en tekin væri endanleg ákvörðun um að hún kæmi til framkvæmda næstum að segja sjálfkrafa. Ég vil geta þess, að það er fyrirhugað að leggja fyrir næsta þing ýmsar breytingar á grunnskólalögunum, og þá mun gefast tækifæri til að Alþingi tjái sig nánar um skólaskylduna. Eins og ég hef bent áður á ákvað Alþingi 1980 og aftur 1981 að fresta skyldi gildistöku þessara ákvæða um níu ára skólaskyldu. Kjarni málsins er sá, að þessi frestun verði endurtekin að þessu sinni um eitt ár. Ég held að ég segi ekki meira um þetta, herra forseti, en vænti þess, að hv. Ed. fáist til að afgreiða þetta frv. áður en þinginu lýkur og að málinu verði nú vísað til 2. umr. og hv. menntmn.



Herra forseti. Ég mæli í forföllum iðnrh. fyrir stjfrv. um rétt manna til að kalla sig iðnfræðinga. Eins og fram kemur í aths. við lagafrv. er frv. lagt fram að ósk Iðnfræðingafélags Íslands og er farið fram á að starfsheitið iðnfræðingur verði lögverndað. Gert er ráð fyrir að vernd starfsheitisins geti gilt um þá sem lokið hafa námi frá Tækniskóla Íslands og sambærilegu námi erlendis. Iðnfræðingar frá Tækniskóla Íslands eru þeir sem auk sveinsprófs í löggiltri iðngrein hafa lokið tveggja og hálfs árs námi í raftækni, véltækni eða byggingartækni. Í aths. með frv. er rakin forsaga þessa einfalda máls, og sé ég ekki ástæðu til að fjölyrða hér frekar um það, en vísa til grg. Ég vil leyfa mér að leggja til að að lokinni þessari umr. verði þessu máli vísað til hv. iðnn.



Herra forseti. Ég mæli fyrir stjfrv. til l. um breytingu á lögum um fangelsi og vinnuhæli, nr. 38 frá 24 apríl 1973. Frv. þetta var lagt fyrir hv. Nd. og hefur hún samþ. það óbreytt. Forsaga þessa máls er sú, að á s.l. vori var samþykkt á Alþingi þáltill. varðandi menntun fangavarða. Samkv. henni hefur nefnd skilað tillögu um hvaða skilyrði væri rétt að setja um grunnmenntun fangavarða og hvernig námskeiðahaldi mætti haga til að mennta fangaverði til starfans. Skýrslu nefndarinnar hefur verið dreift á Alþingi fyrir nokkru. Til að skapa grundvöll fyrir setningu reglugerðar um menntun fangavarða svo og um önnur skilyrði, sem rétt þætti að setja um ráðningu manna til fangavarðastarfa hefur frv. þetta verið samið. Það felst í því, að 12. gr. laganna hefur verið endurskrifuð þannig að hún raki til alls starfsliðs fangelsa í stað þess starfsliðs eingöngu sem veitir sérhæfða þjónustu, eins og nú er. Er gert ráð fyrir að nánari ákvæði um fyrirkomulag sérhæfðrar þjónustu séu sett með reglugerð. Frv. þetta er mjög einfalt í sniðum og læt ég þessi orð nægja til að fylgja því úr hlaði, en legg til að því verði að lokinni þessari umr. vísað til 2. umr. og hv. allshn.